**ΔΕΛΤΙΟ ΤΥΠΟΥ**

**Κοσμητόρων των πέντε Τμημάτων Επιστήμης Φυσικής Αγωγής και Αθλητισμού της χώρας**

Κατατέθηκε το βράδυ της Παρασκευής (22.02.2019) στη Βουλή το σχέδιο νόμου του Υπουργείου Πολιτισμού και Αθλητισμού με τίτλο: «*Επιτροπή Επαγγελματικού Αθλητισμού και άλλες διατάξεις*», το οποίο ορίστηκε να συζητηθεί στη Διαρκή Επιτροπή Μορφωτικών Υποθέσεων την ερχόμενη Τετάρτη.

Από το αρχικό νομοσχέδιο, το οποίο είχε τεθεί από τον κύριο Βασιλειάδη σε διαβούλευση τον περασμένο Νοέμβριο, απουσιάζει το κεφάλαιο που περιελάμβανε τα επαγγελματικά δικαιώματα των προπονητών και των γυμναστών, καθώς και τη λειτουργία των γυμναστηρίων. Σύμφωνα με τα μέσα μαζικής ενημέρωσης της χώρας, τα οποία επικαλούνται πληροφορίες του «*Αθηναϊκού – Μακεδονικού Πρακτορείου Ειδήσεων*», τούτο συνέβη γιατί αναμένονται από τον κύριο Υφυπουργό οι προτάσεις των Σχολών Επιστήμης Φυσικής Αγωγής και Αθλητισμού (ΣΕΦΑΑ) της χώρας.

**Δηλώνουμε κατηγορηματικά και απερίφραστα ότι τούτο δεν ανταποκρίνεται στην πραγματικότητα.**

Στις **14 Ιανουαρίου 2019** ο κύριος Υφυπουργός Αθλητισμού έλαβε κείμενο με τις προτάσεις των Σχολών υπογεγραμμένο από όλους τους κοσμήτορες των ΣΕΦΑΑ της χώρας, με παρατηρήσεις επί του αρχικά προτεινόμενου νομοσχεδίου. Οι προτάσεις αυτές ήταν καρπός πολύωρης, επίπονης και πολύ-επίπεδης διαβούλευσης μεταξύ των κοσμητόρων και της ακαδημαϊκής κοινότητας των πανεπιστημίων της χώρας, καθώς και μεταξύ των κοσμητόρων και του κυρίου Υφυπουργού. Έκτοτε, οι φοιτητές και οι απόφοιτοι των Τμημάτων Επιστήμης Φυσικής Αγωγής και Αθλητισμού ήταν σε αναμονή του σχετικού νόμου.

Η αιφνιδιαστική διάχυση πληροφοριών, οι οποίες στερούνται της πραγματικής αποτύπωσης της συνεργασίας που είχαν οι ΣΕΦΑΑ με τον κ. Υφυπουργό, οδηγεί σε παραπληροφόρηση των πολιτών καθώς και όλων των αποφοίτων και φοιτητών των Τμημάτων Επιστήμης Φυσικής Αγωγής και Αθλητισμού μέσω των ηλεκτρονικών εφημερίδων.

Στο πλαίσιο της συνεργασίας που αναπτύχθηκε με τον κ. Υφυπουργό κατά τη διαβούλευση, περιμένουμε την κατάθεση των κεφαλαίων που υπολείπονται πριν την έναρξη της συζήτησης στη Διαρκή Επιτροπή Μορφωτικών Υποθέσεων προκειμένου να διευθετηθεί, έστω και την τελευταία στιγμή, το θέμα του ρόλου των επαγγελματιών που δραστηριοποιούνται στο χώρο της Φυσικής Αγωγής και του Αθλητισμού σύμφωνα με τις επιταγές της ελληνικής κοινωνίας, η οποία χειμάζεται βιοποριστικά και δικαιούται να λαμβάνει υπηρεσίες από επαγγελματίες υψηλού μορφωτικού επιπέδου, γιατί αυτές σχετίζονται με τα αγαθά της υγείας, της αγωγής και του πολιτισμού της.

Αθήνα 26 Φεβρουαρίου 2019

Οι Κοσμήτορες των ΣΕΦΑΑ

Αριστοτελείου Πανεπιστημίου Θεσσαλονίκης

Δημοκριτείου Πανεπιστημίου Θράκης

Εθνικού Καποδιστριακού Πανεπιστημίου Αθηνών

Πανεπιστημίου Θεσσαλίας